b'\n_START_ARTICLE_\nTukholman isku 2017\n_START_SECTION_\nTapahtumat\n_START_PARAGRAPH_\nKuorma-autoa kuljettanut mieshenkil\xc3\xb6 ajoi v\xc3\xa4h\xc3\xa4n ennen kello 15 Ruotsin aikaa 7. huhtikuuta 2017 ihmisten p\xc3\xa4\xc3\xa4lle Tukholman ydinkeskustassa Drottninggatanin k\xc3\xa4velykatuosuudella. Lopuksi h\xc3\xa4n t\xc3\xb6rm\xc3\xa4si kuorma-autolla \xc3\x85hl\xc3\xa9nsin tavaratalon sein\xc3\xa4\xc3\xa4n, ja osa tavaratalosta syttyi tuleen. Tavaratalossa annettiin h\xc3\xa4lytys ja sit\xc3\xa4 alettiin evakuoimaan. Iskussa k\xc3\xa4ytetty kuorma-auto oli varastettu aiemmin p\xc3\xa4iv\xc3\xa4ll\xc3\xa4 Spendrups-panimolta kesken lastin purkamisen. SVT:n ja Aftonbladetin mukaan kuorma-autossa oli jonkinlainen kotitekoinen pommi, joka ei kuitenkaan r\xc3\xa4j\xc3\xa4ht\xc3\xa4nyt iskussa. Kuorma-auto siirrettiin pois iskupaikalta perjantain ja lauantain v\xc3\xa4lisen\xc3\xa4 y\xc3\xb6n\xc3\xa4._NEWLINE_Poliisi sai tapahtumasta h\xc3\xa4lytyksen kello 14.53 Ruotsin aikaa, mink\xc3\xa4 j\xc3\xa4lkeen paikalle saapui mellakkapoliiseja. Liikkumista Tukholman keskustassa rajoitettiin, ja suurin osa siit\xc3\xa4 eristettiin kokonaan. Tavaratalo \xc3\x85hl\xc3\xa9nsin l\xc3\xa4hell\xc3\xa4 olevista rakennuksista ei aluksi p\xc3\xa4\xc3\xa4stetty ihmisi\xc3\xa4 ulos, mutta poliisi alkoi p\xc3\xa4\xc3\xa4st\xc3\xa4\xc3\xa4 ihmisi\xc3\xa4 ulos noin iltakuudelta Ruotsin aikaa. Koko Tukholman metro- ja bussiliikenne pys\xc3\xa4ytettiin sek\xc3\xa4 Tukholman keskusrautatieaseman ohittava junaliikenne seisautettiin. Viranomaiset alkoivat tyhjent\xc3\xa4\xc3\xa4 keskusrautatieasemaa ihmisist\xc3\xa4. Valtiop\xc3\xa4ivien rakennus eristettiin kokonaan, ja korkeimpia virkamiehi\xc3\xa4 kehotettiin siirtym\xc3\xa4\xc3\xa4n suojattuihin tiloihin. Joukkoliikenteen seisauttamisen takia ihmisi\xc3\xa4 j\xc3\xa4i jumiin Tukholman keskustaan, joten monet tukholmalaiset p\xc3\xa4\xc3\xa4stiv\xc3\xa4t keskustaan jumittuneita koteihinsa. My\xc3\xb6s Tukholman kaupunki avasi keskustaan jumittuneille oleskelutiloja._NEWLINE_Ruotsin poliisin ensitietojen mukaan iskussa kuoli kolme ihmist\xc3\xa4 ja loukkaantui kahdeksan. S\xc3\xa4pon mukaan kuolleita oli kaksi. Tiedot kuolleiden ja loukkaantuneiden m\xc3\xa4\xc3\xa4r\xc3\xa4st\xc3\xa4 vaihtelivat iskup\xc3\xa4iv\xc3\xa4n iltana mediassa. Illalla Ekot-radiokanava julkisti haavoittuneita hoitavan p\xc3\xa4\xc3\xa4l\xc3\xa4\xc3\xa4k\xc3\xa4rin vahvistaman tiedon, jonka mukaan yhteens\xc3\xa4 15 ihmist\xc3\xa4 on loukkaantunut. Heist\xc3\xa4 yhdeks\xc3\xa4n oli vakavasti loukkaantuneita. My\xc3\xb6hemmin illalla poliisi kertoi nelj\xc3\xa4n henkil\xc3\xb6n kuolleen iskun seurauksena._NEWLINE_Yksi uhreista oli 11-vuotias koulutytt\xc3\xb6, joka oli palaamassa kotiinsa. Yksi uhreista oli 41-vuotias brittil\xc3\xa4inen mies, joka ty\xc3\xb6skenteli Spotifylla. Toiset uhrit olivat belgialainen psykologi ja 69-vuotias ruotsalainen nainen. 28. huhtikuuta noin 60-vuotias nainen menehtyi vammoihinsa sairaalassa.\n_START_SECTION_\nTekij\xc3\xa4t\n_START_PARAGRAPH_\nRuotsin poliisi julkaisi tiedotustilaisuudessa kaksi kuvaa miehest\xc3\xa4, josta se ilmoitti haluavansa lis\xc3\xa4tietoja. Poliisi otti iskup\xc3\xa4iv\xc3\xa4n illalla kaksi henkil\xc3\xb6\xc3\xa4 kuulusteltavaksi, koska heill\xc3\xa4 uskottiin olevan tapahtumiin liittyvi\xc3\xa4 tietoja. My\xc3\xb6hemmin illalla poliisi otti Aftonbladetin mukaan M\xc3\xa4rstassa kiinni poliisin ilmoitusta vastaavan miehen, joka tunnusti olevansa iskun tekij\xc3\xa4. Poliisi vahvisti hieman my\xc3\xb6hemmin tiedon pid\xc3\xa4tyksest\xc3\xa4 ja kertoi, ett\xc3\xa4 pid\xc3\xa4tetty henkil\xc3\xb6 on tunnistettu. H\xc3\xa4n on 39-vuotias Uzbekistanista kotoisin oleva mies Rakhmat Akilov ja kuuluu alueen tad\xc5\xbeikistanilaiseen v\xc3\xa4hemmist\xc3\xb6\xc3\xb6n. H\xc3\xa4n oli aiemmin Internetiss\xc3\xa4 osoittanut sympatiaa terroristij\xc3\xa4rjest\xc3\xb6 Isisille. H\xc3\xa4nell\xc3\xa4 kerrotaan olevan nelj\xc3\xa4 lasta, asuvan Tukholman esikaupungissa ja ty\xc3\xb6skentelev\xc3\xa4n rakennusalalla. Terrorismitutkijat ovat havainneet, ett\xc3\xa4 osa Keski-Aasiasta Ven\xc3\xa4j\xc3\xa4lle ja muihin maihin tulleista islaminuskoisista rakennusty\xc3\xb6l\xc3\xa4isist\xc3\xa4 on radikalisoitunut. Tukholman ja vain muutamaa p\xc3\xa4iv\xc3\xa4\xc3\xa4 aiemmin sattuneen Pietarin terrori-iskun tekij\xc3\xb6iden v\xc3\xa4lisest\xc3\xa4 yhteydest\xc3\xa4 ei ole kuitenkaan toistaiseksi n\xc3\xa4ytt\xc3\xb6\xc3\xa4. Tutkijat ovat kuitenkin todenneet, ett\xc3\xa4 Kirgisian, Uzbekistanin ja Tadzhikistanin islamistit tekev\xc3\xa4t yhteisty\xc3\xb6t\xc3\xa4. H\xc3\xa4n on el\xc3\xa4tt\xc3\xa4nyt itsens\xc3\xa4 tekem\xc3\xa4ll\xc3\xa4 pimeit\xc3\xa4 rakennusalan keikkoja ja l\xc3\xa4hett\xc3\xa4nyt omien sanojensa mukaan tuhansia euroja perheelleen, vaimolleen ja nelj\xc3\xa4lle lapselleen._NEWLINE_Akilov oli tullut esille turvallisuuspoliisi S\xc3\xa4pon tutkintavirrassa. Tiedot eiv\xc3\xa4t kuitenkaan johtaneet jatkotoimiin, koska h\xc3\xa4nt\xc3\xa4 ei pidetty uhkana. Poliisin mukaan h\xc3\xa4n on kielteisen p\xc3\xa4\xc3\xa4t\xc3\xb6ksen saanut turvapaikanhakija, joka on j\xc3\xa4\xc3\xa4nyt Ruotsiin laittomasti. Turvapaikkaa h\xc3\xa4n oli anonut vuonna 2014. Viranomaiset eiv\xc3\xa4t kuitenkaan pit\xc3\xa4neet Akilovin perusteluita turvapaikan saamiseksi uskottavina. H\xc3\xa4nen puheensa muuttuivat turvapaikan hakuprosessin aikana, joten viranomaiset eiv\xc3\xa4t uskoneet h\xc3\xa4nen kertomustaan. Lopullisen kielteisen p\xc3\xa4\xc3\xa4t\xc3\xb6ksen Akilov sai syyskuussa 2016. K\xc3\xa4\xc3\xa4nnytysp\xc3\xa4\xc3\xa4t\xc3\xb6st\xc3\xa4 ei saatu pantua t\xc3\xa4yt\xc3\xa4nt\xc3\xb6\xc3\xb6n, sill\xc3\xa4 h\xc3\xa4n katosi viranomaisilta. Akilovia kehotettiin poistumaan maasta viel\xc3\xa4 vuoden 2016 aikana, mutta h\xc3\xa4n ei l\xc3\xa4htenyt. N\xc3\xa4in ollen poliisi etsint\xc3\xa4kuulutti Akilovin 27. helmikuuta. Poliisip\xc3\xa4\xc3\xa4llikk\xc3\xb6 Patrik Engstr\xc3\xb6m totesi, ettei Akilovia olisi v\xc3\xa4ltt\xc3\xa4m\xc3\xa4tt\xc3\xa4 palautettu, vaikka h\xc3\xa4net olisikin saatu kiinni. Ep\xc3\xa4onnistuneen k\xc3\xa4\xc3\xa4nnytyksen paljastuttua Ruotsissa nousi keskustelu kielteisen turvapaikkap\xc3\xa4\xc3\xa4t\xc3\xb6ksen saaneiden palautusten tehostamisesta. _NEWLINE_Expressenin mukaan poliisi oli iskua seuranneena p\xc3\xa4iv\xc3\xa4n\xc3\xa4 kahdessa yhteydess\xc3\xa4 tuonut kuulusteltaviksi kuusi uzbekistnilaista. Lehden mukaan heist\xc3\xa4 nelj\xc3\xa4 olisi otettu kiinni V\xc3\xa5rbergiss\xc3\xa4, Tukholman esikaupunkialueella. Toiset kaksi on otettu kiinni Tukholman keskustan Kungsholmenilla. Aftonbladetin mukaan Kungsholmenilla kiinniotettuja olisi kolme. Akilov tunnusti iskun my\xc3\xb6s vangitsemisoikeudenk\xc3\xa4ynniss\xc3\xa4.\n_START_SECTION_\nReaktiot\n_START_PARAGRAPH_\nRuotsin p\xc3\xa4\xc3\xa4ministeri Stefan L\xc3\xb6fven piti viidelt\xc3\xa4 tiedotustilaisuuden, jossa h\xc3\xa4n kertoi ep\xc3\xa4illyn j\xc3\xa4\xc3\xa4neen kiinni. L\xc3\xb6fven piti tapausta selke\xc3\xa4n\xc3\xa4 terrori-iskuna. Tukholman poliisi kuitenkin kiisti, ett\xc3\xa4 ket\xc3\xa4\xc3\xa4n olisi pid\xc3\xa4tetty iskun takia. Turvallisuuspoliisi S\xc3\xa4po kuitenkin k\xc3\xa4ytti tapauksesta aluksi terrori-iskun sijaan nime\xc3\xa4 \xe2\x80\x9dattentat\xe2\x80\x9d (suom. isku)._NEWLINE_Suomen poliisihallitus l\xc3\xa4hetti kaikille poliisiasemille kehotuksen lis\xc3\xa4t\xc3\xa4 n\xc3\xa4kyvyytt\xc3\xa4 paikoissa, joissa on paljon ihmisi\xc3\xa4. Suomen rajavartiolaitos tehosti valvontaansa Helsingin satamissa ja Helsinki-Vantaan lentoasemalla. My\xc3\xb6s Norjassa turvatoimia kiristettiin; suurimmissa kaupungeissa ja Oslon lentokent\xc3\xa4ll\xc3\xa4 poliisit kantoivat Reutersin mukaan asetta._NEWLINE_Suomen valtionjohto tuomitsi iskun. Presidentti Sauli Niinist\xc3\xb6 ilmoitti olevansa j\xc3\xa4rkyttynyt iskusta ja esitti surunvalittelunsa. Hallituksen h\xc3\xa4t\xc3\xa4kokouksen j\xc3\xa4lkeen p\xc3\xa4\xc3\xa4ministeri Juha Sipil\xc3\xa4 esitti hallituksen puolesta surunvalittelunsa Ruotsin p\xc3\xa4\xc3\xa4ministeri L\xc3\xb6fvenille. Suomen hallituksen keskeiset ministerit pitiv\xc3\xa4t iltakuudelta Suomen aikaa puhelinkokouksen Tukholman iskun takia. Euroopan komission puheenjohtaja Jean-Claude Juncker esitti surunvalittelunsa komission puolesta ja kutsui iskua yht\xc3\xa4 j\xc3\xa4senmaata vastaan iskuksi kaikkia vastaan. Pariisissa sijaitseva Eiffel-torni sammutti valonsa Tukholman iskun muistoksi. Kokoomuksen puheenjohtaja Petteri Orpo totesi, ettei iskujen k\xc3\xa4sittely kuntavaalikampanjoinnissa ole sopivaa.\n_START_SECTION_\nOikeudenk\xc3\xa4ynti\n_START_PARAGRAPH_\nOikeudenk\xc3\xa4ynti Akilovia vastaan alkaa helmikuun puoliv\xc3\xa4liss\xc3\xa4 2018 Tukholmassa. Teon esitutkinta-aineisto julkistettiin 20. tammikuuta 2018 ja Akilov saa syytteen terroririkoksesta, yrityksest\xc3\xa4 terroririkokseen ja vaaran aiheuttamisesta. Oikeudenk\xc3\xa4ynti kest\xc3\xa4nee kolme kuukautta.'